b'\n_START_ARTICLE_\nFrance Planina\n_START_SECTION_\n\xc5\xbdivljenje in delo\n_START_PARAGRAPH_\nRojen je bil na Spodnjem trgu v \xc5\xa0kofji Loki. Gimnazijo je obiskoval v Kranju med 1912 in 1920, po njej pa se je vpisal na Univerzo v Ljubljani in diplomiral leta 1925. Med letoma 1926 in 1929 je pou\xc4\x8deval na gimnaziji v Oto\xc4\x8dcu na Hrva\xc5\xa1kem, potem je bil do leta 1937 profesor na kranjski gimnaziji. V letih 1937 in 1939 je delal na klasi\xc4\x8dni gimnaziji v Ljubljani, leta 1938 pa je bil \xc5\xa1e svetnik na prosvetnem oddelku banske uprave v Ljubljani._NEWLINE_Leta 1941 je bil aretiran in poslan v tabori\xc5\xa1\xc4\x8de Gonars. Po vrnitvi je od 1943 do 1945 opravljal delo upravnika pokrajinske \xc5\xa1olske zalo\xc5\xbebe. Po vojni je bil \xc4\x8dlan komisije za ugotavljanje kulturnozgodovinske \xc5\xa1kode in iz nje nastalega Federalnega zbirnega centra. Potem se je leta 1948 spet zaposlil kot u\xc4\x8ditelj na I. realni gimnaziji v Ljubljani in hkrati postal tudi pomo\xc5\xbeni in\xc5\xa1pektor za biologijo na srednjih in takratnih sedemletnih \xc5\xa1olah. V letu 1953 je bil imenovan za ravnatelja Prirodoslovnega muzeja (do 1955). Nato je 1954 spet u\xc4\x8dil na ljubljanski klasi\xc4\x8dni gimnaziji in od \xc5\xa1olskega leta 1958/1959 na IV. realni gimnaziji. Upokojil se je leta 1962._NEWLINE_Poleg redne zaposlitve je objavljal \xc4\x8dlanke v raznih biolo\xc5\xa1kih revijah in sodeloval na seminarjih. Spisal in prevedel ter priredil je precej del, ki poljudno prikazujejo \xc5\xbeivljenje \xc5\xbeivali. Zelo je bil dejaven tudi na lokalnem podro\xc4\x8dju, predvsem v rodni \xc5\xa0kofji Loki. Leta 1937 je bil eden od ustanoviteljev Muzejskega dru\xc5\xa1tva, kasneje glavni pobudnik, da je Loki leta 1939 za\xc5\xbeivel prvi muzej. Po vojni je od leta 1954 veliko sodeloval pri Lo\xc5\xa1kih razgledih, ki jih je ve\xc4\x8d let tudi urejal. Pisal je geografske in biolo\xc5\xa1ke prispevke, ki se nana\xc5\xa1ajo na favno in floro \xc5\xa1kofjelo\xc5\xa1kega obmo\xc4\x8dja. Napisal in priredil je ve\xc4\x8d geografskih u\xc4\x8dbenikov, vodnikov in kartografskih prikazov Jugoslavije, Slovenije ter posebej \xc5\xa0kofje Loke in okolice. Leta 1977 je bil imenovan za \xc4\x8dastnega \xc4\x8dlana Prirodoslovnega dru\xc5\xa1tva Slovenije._NEWLINE_Ob 100. obletnici rojstva je bil leta 2001 njegov kip uvr\xc5\xa1\xc4\x8den v Alejo znamenitih Lo\xc4\x8danov.'